34. ΑΠΟΦΑΣΙΣ ΥΠΟΥΡΓΟΥ ΕΡΓΑΣΙΑΣ Αριθ. 85599 της 23/28 Σεπτ. 1964 (ΦΕΚ Β' 408) Περί ανασυνθέσεως του Δευτεροβαθμίου Πειθαρχικού Συμβουλίου του Ι.Κ.Α. Έχοντες υπ' όψιν τας διατάξεις του άρθρ. 8 του Νόμ. 4346/64 (ΦΕΚ 113/10-7-64 τεύχος Α΄) «περί Οργανώσεως Υπηρεσιών Προστασίας και εξυπηρετήσεως των εν Γερμανία εργαζομένων Ελλήνων και άλλων τινών περί Οργανισμών Κοινωνικής Πολιτικής διατάξεων», αποφασίζομεν: 1.Το Δευτεροβάθμιον Πειθαρχικόν Συμβούλιον του Ιδρύματος Κοινωνικών Ασφαλίσεων ανασυντιθέμενον ορίζεται πενταμελές και αποτελείται: α)Εκ του Διοικητού του Ι.Κ.Α. ως Προέδρου, αναπληρουμένου υπό του νομίμου αναπληρωτού του. β)Εξ ενός ανωτάτου ή ανωτέρου υπαλλήλου του Υπουργείου Εργασίας αναπληρουμένου υπό ετέρου ανωτάτου ή ανωτέρου υπαλλήλου του Υπουργείου τούτου. γ)Εκ του παρά τω Ι.Κ.Α. Νομικού Συμβούλου, αναπληρουμένου υπό ενός Παρέδρου του Νομικού Συμβουλίου εκ των παρά τω ΙΚΑ υπηρετούντων. δ)Εκ δύο ανωτάτων ή ανωτέρων υπαλλήλων του Ι.Κ.Α., αναπληρουμένων υπό ετέρων ανωτάτων ή ανωτέρων υπαλλήλων του Ιδρύματος τούτου. 15Β.Β.α.33-34 Ίδρυμα Κοινωνικών Ασφαλίσεων Τα τακτικά και αναπληρωματικά μέλη του Δευτεροβαθμίου Πειθαρχικού Συμβουλίου δεν δύνανται να είναι τακτικά ή αναπληρωματικά μέλη των Πρωτοβαθμίων Πειθαρχικών Συμβουλίων. Οσάκις εκδικάζονται εφέσεις υγειονομικού προσωπικού, μετέχουσι του Δευτεροβαθμίου Πειθαρχικού Συμβουλίου προσέτι: ε)Το ιατρικόν μέλος του Δ.Σ. αναπληρούμενον υπό του εν τω Δ.Σ. αναπληρωτού του. ς)Εν τακτικόν μέλος του Πειθαρχικού Συμβουλίου του Πανελληνίου Ιατρικού Συλλόγου. 2.Οσάκις εκδικάζονται εφέσεις κατά πειθαρχικών αποφάσεων οργάνων του Ι.Κ.Α. τυγχανόντων μελών του Συμβουλίου τα όργανα δεν μετέχουν εις την σύνθεσιν του Συμβουλίου. 3.Γραμματεύς του Συμβουλίου και αναπληρωτής αυτού διορίζονται δι' αποφάσεως του Υπουργού Εργασίας υπάλληλοι του Ιδρύματος εκ των υπηρετούντων εις τας Διευθύνσεις Προσωπικού της Διοικήσεως αυτού. 4.Το Συμβούλιον ευρίσκεται εν απαρτία παρόντων τεσσάρων τουλάχιστον εκ των μελών αυτού, εν οις ο Πρόεδρος ή ο Προεδρεύων. Οσάκις το Δευτεροβάθμιον Συμβούλιον επιλαμβάνεται υποθέσεων αφορωσών το Υγειονομικόν προσωπικόν τούτο ευρίσκεται εν απαρτία παρόντων πέντε μελών αυτού. Οσάκις δε εκδικάζει εφέσεις κατά πειθαρχικών αποφάσεων οργάνων του Ι.Κ.Α τυγχανόντων μελών αυτού, τούτο ευρίσκεται εν απαρτία παρόντων τριών εκ των μελών αυτού εν οις ο Πρόεδρος ή ο Προεδρεύων. Εάν δε η τοιαύτη απόφασις αφορά όργανον του Υγειονομικού Προσωπικού απαιτείται η παρουσία τεσσάρων τουλάχιστον εκ των μελών του. Κατά τα λοιπά ισχύουν και εφαρμόζονται αι διατάξεις αι διέπουσαι την Νομοθεσίαν του Ιδρύματος. Η παρούσα δημοσιευθήτω δια της Εφημερίδος της Κυβερνήσεως. 